钦定古今图书集成/理学汇编/学行典/第241卷 > 严本
## 钦定古今图书集成/理学汇编/学行典/第241卷 > 严本

按《江阴县志》：“严本，字志道，先居昆山之巴城里。既冠，
受父命，僦居江阴邑城北，遂占籍焉。以句读为童子
师，得斗粟尺布，躬负归以养父。喜读书，取五经诸史
之要者丹铅之，以自取衷，不矜浮华之词。父没，哀毁
治丧，斥佛道教，一本《朱子家礼》。永乐癸巳，诏举严异
才，吏部郎何澄荐至京师，拜刑部主事。洪熙初，迁大”
理寺正。时法网密，狱吏文致每以“致情故纵”及“大不
敬”为拟。本特争之曰：“国家定律，除叛逆外，别无故纵
之文。即不敬，所犯殊科。安得一概重比，伤圣朝明慎
至意。”大理卿虞谦深是之，请著为令。本前后皆刑官，
绝不喜一切苛深，平反冤狱甚众。居身清峭壁立，然
未尝自廉而污人。曾奉使督办于太平僦，居僧舍时，
所需甚急。民怀金他求，使者误投本所，笑却之。即日
徙舍，人莫知其故。既事竣，怀金者显其事，人皆称为
长者。又督办后期者，例罚工作，本不忍急责民。或曰：
“独不虑罚工乎？”曰：“吾已办之。”盖先寓书其子鬻田为
工作费矣。当家食时，周文襄巡抚江南，夜半叩门，本
曰：“此必故人周恂如”也，披衣迎之，促膝深谈良久，出
索鸡卵啖之，尽其风致简淡如此。生平郑、卫之音不
经耳，靡丽之色不经目。亲友声妓佐酒，必毅然起。巫
祝祷祀绝不道。著“《律疑解略》《刑统辑义》”两书。